**„A játszótársam, mondd, akarsz-e lenni…?”**

 **(Kosztolányi Dezső)**

Két éve élek Gödöllőn. Ez önmagában persze nem túl érdekfeszítő hír. Amitől mégis azzá válhat, az egy felismerés, amely a játszótereken töltött nyári (és egyéb) szünetekben ért engem.

Azt láttam ugyanis, hogy a gyerekek többnyire a nagyszülőkkel együtt múlatják az időt… A látvány valami ilyesmi: a nagyi aggódik, a gyerek csúszdázik… vagy ugrál… vagy futkos… És ez rendben is van így. Hiszen a játszótér erre való.

De vajon mindezt otthon, a kertben vagy az udvaron hogyan képzeljük el? És ahol udvar sincs? Se csúszda, se trambulin…?

Mit lehet egész nap (minden nap!?) játszani a gyerekekkel? Hogyan lehet rávenni őket, hogy abbahagyják a telefon nyomkodását? Hogyan lehet „összehozni”, együtt játszani a különböző korú testvéreket, unokatesókat?

És most visszatérek a bevezetőben említett felismeréshez.

Az jutott eszembe, hogy mi lenne, ha a nagyikat (újra) megtanítanám játszani… Félreértés ne essék: nyilván tudnak, a saját gyermekkori élményeik élnek még bennük..., csakhogy: akkoriban más játékokat játszottak, ami akkor nekik izgalmas volt, mára (jórészt) idejét múlta…

Modern korunknak ugyanúgy megvannak a maga szórakozásai, (minden egyéb híreszteléssel ellentétben) a mai gyerekek is hajlandók játszani, feltéve, hogy megfelelő, őket érdeklő, motiváló játékokat kínálunk fel nekik.

Gondoltam: erre szeretném megtanítani a nagyikat! Mi történne, ha megpróbálnám?

Drámatanár lévén, ismerek néhány (100) játékot.

Ötletemmel a Városi Könyvtár igazgatójához fordultam. Azonnal és örömmel fogadtak be bennünket. Hamar össze is verbuválódott egy lelkes kis csapat, akik – hóban, sárban - jönnek, minden második hétfőn, 10 órára. És kezdődik a fergeteges játék… mindent kipróbálunk, megtapasztalunk, hogy alkalomadtán motiválni tudjuk majd a gyerekeket. Jókedvű, felemelő pillanatokat, vicces szituációkat élünk meg, mindenkit elragad a játék heve… Nem szúr, nem fáj semmi, a nevetés feledteti a nyűgöket.

Jó megélni együtt ezeket a pillanatokat.

(George Bernard Shaw szavai jutnak eszembe: nem azért felejtünk el játszani, mert megöregszünk, hanem attól öregszünk meg, hogy elfelejtünk játszani…)

Szeretettel várunk hát játszótársaimmal minden nagymamát és nagypapát, akik szívesen csatlakoznának!

 -bézsé-